Document ID: 32007R1293

TARYBOS REGLAMENTAS (EB) Nr. 1293/2007
2007 m. spalio 30 d.
panaikinantis antidempingo muitus, nustatytus Reglamentu (EB) Nr. 1050/2002 Taivano kilmės įrašomųjų kompaktinių diskų importui ir nustatantis muitų grąžinimo ar atsisakymo juos išieškoti sąlygas ir panaikinantis kompensacinius muitus, nustatytus Tarybos Reglamentu (EB) Nr. 960/2003 Indijos kilmės įrašomųjų kompaktinių diskų importui, leidžiantis juos grąžinti arba atsisakyti juos išieškoti bei nutraukiantis tyrimą dėl šių diskų importo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau - pagrindinis antidempingo reglamentas) (1), ypač į jo 11 straipsnio 3 dalį,
atsižvelgdama į Tarybos reglamentą (EB) Nr. 2026/97 dėl apsaugos nuo subsidijuoto importo iš Europos bendrijos narėmis nesančių valstybių (toliau - pagrindinis antisubsidijų reglamentas) (2), ypač į jo 19 straipsnį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. PROCEDŪRA
1. Peržiūrimos galiojančios priemonės
(1)
Galutiniai antidempingo muitai, taikomi Taivano kilmės įrašomųjų kompaktinių diskų importui, buvo nustatyti 2002 m. birželio 18 d., 2002 birželio 13 d. Tarybos reglamentu (EB) Nr. 1050/2002 dėl galutinių antidempingo muitų nustatymo ir galutinio laikino muito įrašomų kompaktinių diskų, kurių kilmės šalis yra Taivanas, importui, surinkimo (3) (toliau - pirminis antidempingo tyrimas). Buvo nustatyti 17,7 % - 38,5 % muitai. Šios priemonės nustojo galioti ipso jure2007 m. birželio 18 d. pagal Komisijos pranešimą dėl tam tikrų antidempingo priemonių galiojimo pabaigą (4).
(2)
Galutiniai kompensaciniai muitai Indijos kilmės įrašomųjų kompaktinių diskų (CD-R) importui buvo nustatyti 2003 m. birželio 5 d.2003 m. birželio 2 d. Tarybos Reglamentu (EB) Nr. 960/2003 įvedančiu nuolatinį kompensacinį mokestį Indijos kilmės įrašomųjų kompaktinių diskų importui (5). Jų dydis buvo 7,3 % (toliau - pirminis antisubsidijų tyrimas).
2. Ankstesni tyrimai, susiję su įrašomųjų kompaktinių diskų importu iš Kinijos Liaudies Respublikos, Honkongo ir Malaizijos
(3)
Sprendimu 2006/753/EB (6) Komisija nutraukė antidempingo tyrimą dėl Kinijos Liaudies Respublikos (KLR), Honkongo ir Malaizijos kilmės įrašomųjų kompaktinių diskų (CD-R) importo, nes nusprendė, jog Bendrijos interesas nepakankamas, kad būtų taikomos priemonės (toliau - sprendimas nutraukti tyrimą). Buvo padaryta išvada, kad dėl mažos užimamos rinkos dalies nustatytos priemonės tikriausiai nebus labai naudingos Bendrijos pramonei. Todėl buvo nuspręsta, kad priemonės neproporcingos dideliam neigiamam poveikiui, kurį patiria importuotojai, platintojai, mažmenininkai ir vartotojai.
3. Peržiūros inicijavimas
(4)
2007 m. kovo 22 d.Europos Sąjungos oficialiajame leidinyje paskelbtame pranešime (toliau - inicijavimo pranešimas) (7) Komisija nurodė pradedanti Taivano kilmės įrašomųjų diskų importui taikomų antidempingo priemonių dalinę tarpinę peržiūrą ir Indijos kilmės įrašomųjų kompaktinių diskų importui taikomų kompensacinių priemonių dalinę tarpinę peržiūrą.
(5)
Atliekant abi šias Komisijos iniciatyva pradėtas peržiūras buvo tikrinami tik Bendrijos interesai, o dėl jų priimtas sprendimas gali būti taikomas atgaline data nuo 2006 m. lapkričio 5 d., t. y. nuo sprendimo nutraukti tyrimą įsigaliojimo dienos. Siekiant veiksmingo proceso, Taivano įrašomųjų kompaktinių diskų importo antidempingo muitų ir Indijos įrašomųjų kompaktinių diskų importo kompensacinių muitų peržiūros buvo sujungtos į vieną tyrimą.
(6)
Kaip minėta anksčiau, Taivano kilmės importui nustatytos antidempingo priemonės nustojo galioti 2007 m. birželio 18 d. Dėl to Taivano kilmės importo peržiūra buvo nutraukta. Tačiau oficialiai ji buvo vykdoma iki šios datos ir Komisija labai atidžiai atsižvelgė į muitų, kurie buvo sumokėti nuo 2006 m. lapkričio 5 d. iki 2007 m. birželio 18 d., panaikinimą atgaline data.
(7)
Atsižvelgdama į būtinybę užtikrinti veiksmingą procesą ir bendrą savo veiksmų darną, Komisija šiame reglamente sujungė abiejų peržiūrų išvadas.
4. Su tyrimu susijusios šalys
(8)
Komisija oficialiai pranešė apie tyrimo inicijavimą Bendrijos gamintojams, importuotojams ir naudotojams bei Indijos ir Taivano eksportuotojams ir atstovams. Visoms suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti per inicijavimo pranešime nustatytą laikotarpį. Kadangi per peržiūras buvo nagrinėjami tik Bendrijos interesai, Komisija pateikė klausimyną tik Bendrijoje įsisteigusioms šalims, t. y. Bendrijos gamintojams, importuotojams ir naudotojams. Į klausimyną atsakė vienas gamintojas, 14 importuotojų ir 10 naudotojų.
(9)
Komisija taip pat gavo Europos įrašomųjų diskų gamintojų komiteto (angl. CECMA), atstovavusio ieškovą pradiniuose antidempingo ir antisubsidijų tyrimuose bei tyrime, nutrauktame sprendimu nutraukti tyrimą, raštą; be to, buvo gautas sprendime nutraukti tyrimą nurodytos D bendrovės ankstesnio atstovo raštas.
(10)
Komisijos tarnybos taip pat gavo kitų suinteresuotųjų šalių pastabas, daugiausia Indijos eksportuotojo platintojų ir tiekėjų.
(11)
Komisijos tarnybos atidžiai išnagrinėjo visą suinteresuotųjų šalių pateiktą informaciją ir argumentus. Tačiau dėl Bendrijos gamybos padėties šios peržiūros išvadose bus tik nustatyta Bendrijos pramonė.
5. Tiriamasis laikotarpis
(12)
Bendrijos interesų tyrimas apėmė laikotarpį nuo 2006 m. sausio 1 d. iki 2006 m. gruodžio 31 d. (toliau - tiriamasis laikotarpis arba TL). Su Bendrijos interesų įvertinimu susijusių tendencijų nagrinėjimas apėmė laikotarpį nuo 2003 m. sausio 1 d. iki tiriamojo laikotarpio pabaigos (toliau - nagrinėjamasis laikotarpis).
6. Nagrinėjamasis produktas ir panašus produktas
6.1. Nagrinėjamasis produktas
(13)
Produktas, dėl kurio buvo vykdoma peržiūra - Indijos kilmės įrašomieji kompaktiniai diskai (CD-R) (toliau - nagrinėjamasis produktas), šiuo metu klasifikuojami KN kodu ex 8523 40 11. Šis KN kodas pateikiamas tik kaip informacija.
(14)
Toks pat Taivano kilmės produktas buvo peržiūrimas nuo 2007 m. kovo 22 d., kai buvo paskelbtas inicijavimo pranešimas, iki 2007 m. birželio 18 d., kai nustojo galioti antidempingo muitai, taikyti Taivano kilmės įrašomųjų kompaktinių diskų importui.
(15)
Nagrinėjamasis produktas - polikarbonato diskas, padengtas dažų, atspindimosios medžiagos ir apsauginiu sluoksniais. Nors į šiuos diskus informaciją galima įrašyti per kelis etapus, tačiau jos negalima ištrinti. Plokštelė yra optinė skaitmeninių duomenų ar garso laikmena.
(16)
CD-R galima atskirti pagal saugomų duomenų rūšį (CD-R duomenims saugoti ir CD-R muzikai saugoti), atminties talpą, atspindimojo metalo sluoksnį ir tai, ar ant CD-R yra kas nors išspausdinta, ar ne. Visoms CD-R rūšims būdingos vienodos fizinės ir techninės savybės ir jos naudojamos tiems patiems tikslams. Todėl manoma, kad jos yra vienas produktas.
6.2. Panašus produktas
(17)
Per šį tyrimą nebuvo pateikta pastabų, kuriomis būtų abejojama dėl galimybės palyginti į Bendriją importuotus arba Bendrijoje pagamintus CD-R. Todėl vadovaujantis pagrindinio antidempingo reglamento 1 straipsnio 4 dalimi ir pagrindinio antisubsidijų reglamento 1 straipsnio 5 dalimi visos Indijos ar Taivano kilmės ir Bendrijoje gaminamos CD-R rūšys yra panašūs produktai.
B. BENDRIJOS GAMYBA IR BENDRIJOS PRAMONĖ
1. Bendrijos gamyba ir Bendrijos pramonė tyrime, pabaigtame sprendimu nutraukti tyrimą
(18)
Atlikdamos tyrimą (žr. sprendimo nutraukti tyrimą 28 ir 58 et seq konstatuojamąsias dalis) Komisijos tarnybos nustatė, kad Bendrijos gamybai pagal pagrindinio reglamento 4 straipsnio 1 dalį priklausė 10 gamintojų. Iš jų tik vienas sudaro Bendrijos pramonę pagal pagrindinio antidempingo reglamento 4 straipsnio 1 dalį ir 5 straipsnio 4 dalį (Manufacturing Advanced Media (MAM-E)).
2. Bendrijos gamyba ir Bendrijos pramonė vykdomame tyrime
(19)
Nė vienas iš sprendime nutraukti tyrimą nurodytų Bendrijos pramonę sudarančių gamintojų nebendradarbiavo vykdomame tyrime.
(20)
Be to, Komisija gavo įrodymų, kad vienintelė bendrovė, sudariusi Bendrijos pramonę tyrime, po kurio buvo priimtas sprendimas jį nutraukti, likviduojama. Šį faktą patvirtino buvusio oficialaus bendrovės atstovo atsiųstas raštas. Be to, Komisija gavo teismo sprendimo pradėti likvidavimo procedūrą, kuriuo buvo nutraukta bendrovės veikla, kopiją. Komisijos nusiųstas klausimynas buvo grąžintas su pastaba „liquidation judiciaire“.
(21)
Be to, Europos įrašomųjų kompaktinių diskų gamintojų komitetas (angl. CECMA) nepateikė klausimynų ar įrodymų asociacijai priklausančių Bendrijos gamintojų vardu, nors ir pareiškė remiantis tolesnį priemonių taikymą.
(22)
Kita bendrovė (sprendime nutraukti tyrimą pavadinta A bendrove) pranešė Komisijai nutraukianti gamybą Bendrijoje.
(23)
Galiausiai, Komisija gavo B bendrovės (nurodytos sprendime nutraukti tyrimą) atsakymą. Nebuvo pateikta įrodymų, kurie prieštarautų sprendime nutraukti tyrimą nustatytiems faktams, t. y. kad B bendrovei neturėtų būti taikoma Bendrijos pramonės apibrėžtis, o apibrėžiant Bendrijos gamybą nereikėtų atsižvelgti į šios bendrovės produkciją (žr. sprendimo nutraukti tyrimą 40 konstatuojamąją dalį).
(24)
Todėl manoma, kad Bendrijos pramonei nebeatstovaujama, todėl nelieka Bendrijos interesų toliau taikyti priemones.
C. TAIKYMAS ATGALINE DATA
(25)
Atsižvelgiant į minėtus faktus, Taivano kilmės CD-R importui taikomos antidempingo priemonės ir Indijos kilmės CD-R importui taikomos kompensacinės priemonės turėtų būti panaikintos atgaline data nuo sprendimo nutraukti tyrimą įsigaliojimo datos.
(26)
Todėl galutiniai antidempingo muitai, sumokėti ar pervesti į sąskaitas už Taivano kilmės CD-R importą pagal Reglamentą (EB) Nr. 1050/2002 ir galutiniai kompensaciniai muitai, sumokėti arba pervesti į sąskaitą pagal Reglamentą (EB) Nr. 960/2003 už Indijos kilmės CD-R importą, ir nuo 2006 m. lapkričio 5 d. išleistam į laisvą apyvartą, turėtų būti grąžinti arba turėtų būti atsisakoma juos išieškoti.
(27)
Dėl grąžinimo ar atsisakymo išieškoti reikia kreiptis į nacionalines muitines remiantis galiojančiais muitų teisės aktais,
PRIĖMĖ ŠĮ REGLAMENTĄ:
1 straipsnis
Šiuo reglamentu panaikinami antidempingo muitai, nustatyti Reglamentu (EB) Nr. 1050/2002 Taivano kilmės įrašomųjų kompaktinių diskų (CD-R) importui ir kompensaciniai muitai, nustatyti Reglamentu (EB) Nr. 960/2003 Indijos kilmės įrašomųjų kompaktinių diskų (CD-R) importui.
2 straipsnis
Nutraukiamas antisubsidijų tyrimas dėl Indijos kilmės CD-R importo.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnis taikomas nuo 2006 m. lapkričio 5 d.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge, 2007 m. spalio 30 d.

Labels: 4
3
12
18
15